﻿ RECENZII DUMITRU SANDU, Dezvoltare comunitară. Cercetare, practică, ideologie, Iaşi, Editura Polirom, 2005, 223 pagini Ideea de dezvoltare comunitară constituie, în momentul actual, ideea dominantă pe baza căreia se construiesc politicile sociale din ţările lumii a treia. Înţeleasă ca sursă complementară de producere a bunăstării şi conturată ca răspuns la limitele structurale dovedite de celelalte două componente (efortul individual şi statul bunăstării), dezvoltarea comunitară (DEVCOM) presupune angrenarea şi utilizarea unor resurse neutilizate de celelalte două strategii mai sus pomenite, şi anume, comunitatea şi efortul comunitar. La ascensiunea şi promovarea acestei perspective a contribuit (şi) afirmarea tendinţelor de descentralizare în funcţionarea sistemului public. Societatea actuală prezintă un deficit sever în sfera mecanismelor de organizare a programelor de interes comun cu participare colectivă (problema organizării efortului colectiv). Această nouă oportunitate – slab exploatată de statul centralizat – prevede construcţia unui spaţiu al participării comunitare, ca răspuns la realizarea propriilor probleme. Abordarea în termenii specifici DEVCOM este relativ inedită pentru contextul autohton de după momentul decembrie ’89, putând a se face referire la ea chiar în sensul unei „inovaţii sociale”. Lucrarea profesorului Sandu (un veritabil exemplu pentru un manual de dezvoltare comunitară, abordând atât probleme teoretice cât şi aspecte legate de practica în domeniul schimbărilor sociale dezirabile) ne propune o incursiune printre „sintagmele şi algoritmii de acţiune pe care conceptul îi desemnează” (p. 15), avansând o definiţie de lucru, operaţionalizată, ulterior, pe parcursul succesiunii capitolelor lucrării: „DEVCOM se referă la schimbări voluntare în, prin şi pentru comunitate”. Deşi schimbările promovate de DEVCOM sunt, prin însăşi definiţia lor, destinate „mai binelui” comunitar, există o gamă variată de situaţii locale sau regionale variabile, care dau seama de specificitatea unui anumit context sociocultural, mai degrabă decât de o regularitate a procesului sau procedurii în sine pe care o aduce cu ea schimbarea (în sensul dezvoltării) în, prin şi pentru comunitate. „Reţetarul” aplicării cu succes a oricărei abordări în sensul dezvoltării comunitare trebuie să ţină seama de câteva aspecte esenţiale: diversitatea constituie cel mai bun remediu pentru găsirea soluţiilor pentru dezvoltarea comunităţilor locale, strategiile adoptate, stabilite de actorii decidenţi ai programelor de dezvoltare comunitară, trebuie să respecte principiile larg-cuprinderii locale şi finanţării durabile, definirea riguroasă a situaţiei sociale (ceea ce înţeleg oamenii locului despre problemele cu care se confruntă şi despre posibilele rezolvări ale acestora) şi, nu în ultimul rând, antreprenoriatul social. Respectul diversităţii socioculturale în ajustarea strategiilor DEVCOM este fundamental pentru succesul acestor practici de dezvoltare: „dezvoltarea comunitară poate fi efectivă numai în urma unei analize profunde a contextului ideologic, politic şi economic în care operează” (Gary Craig, „Community Development in a Global Context”, în „Community Development Journal”, 3/1998). Succesul unei acţiuni de dezvoltare comunitară depinde, în egală măsură, de valorile tuturor actorilor potenţial relevanţi pentru acţiunea comunitară: atât societatea civilă, cât şi administraţia locală sau donatorii pot juca roluri pozitive sau negative în proiectarea şi implementarea DEVCOM. Membrii „comunităţii” din DEVCOM sunt animaţi de diferite motivaţii de implicare în acţiunile de interes comun, în funcţie de co-interesare şi voluntariat (vorbim de tipuri ideale, în practica de participare acestea fiind, de cele mai multe ori, combinate). Abordarea temei comunităţii (specifice planurilor de derulare a activităţilor de dezvoltare comunitară) aduce în prim-planul discuţiei problema acţiunii colective şi, implicit, întreaga problematică asociată acesteia (cea a „bunurilor colective”). DEVCOM este responsabilă de crearea unor bunuri de interes comunitar, CALITATEA VIEŢII, XVII, nr. 3–4, 2006, p. 399–402 400 RECENZII 2 precum şi de cristalizarea unor reţele şi capacităţi de acţiune comunitară comună. În acest sens, deşi DEVCOM este un concept cu o încărcătură normativă semnificativă, sunt des întâlnite situaţiile în care întreaga acţiune, sau o parte a sa, este subsumată implicării şi participării comunitare active a „părţilor” implicate în derularea unui anumit proces precum şi modalităţilor celor mai concrete şi apropiate de construire a unor spaţii propice manifestării înclinaţiei de a face lucrurile să meargă, acţionând împreună pentru binele tuturor membrilor-participanţi: „esenţiale pentru caracterul participării sunt raportul dintre cel care participă şi cel care beneficiază de rezultatele acţiunii şi gradul de conştientizare de către participant a intereselor sale” (p. 43). Capitolele dedicate problematicii participării comunitare abordează identificarea potenţialului participării sociale efective a actorilor sociali, în spaţiul românesc autohton. DEVCOM cunoaşte o puternică încărcătură ideologică (vezi capitolul dedicat ideologiilor implicate în DEVCOM), susţinută prin concepte precum capital social, participare comunitară, comunitarism sau dezvoltare orientată comunitar. Comunitarismul echilibrează respectarea drepturilor individuale cu asumarea responsabilităţilor sociale: cetăţenii trebuie să fie mai bine informaţi, să înţeleagă modul în care interesele particulare se structurează şi acţionează, să se orienteze şi să se organizeze pe plan local, regional sau naţional. Unele dintre cele mai relevante „unităţi” de măsură în aprecierea potenţialului de implicare civică şi participare comunitară sunt reprezentate de succesul iniţiativelor pe care diferitele tipuri de agenţi comunitari le adoptă în demersurile la care participă. Fie că este vorba de un „facilitator”, „agent comunitar” sau „animator comunitar”, toate aceste concepte trimit la roluri sociale de participare în acţiunile ce au ca finalitate dezvoltarea comunităţilor, solicitând în proporţii diferite resurse materiale, umane sau sociale ale grupului ţintă. În ce măsură se poate vorbi de o identificare sistematică a factorilor răspunzători pentru influenţarea participării comunitare rurale? Rezultatele unui studiu coordonat de autorul lucrării de faţă, derulat în cadrul unor proiecte pentru Banca Mondială, la nivelul a 14 sate din România anului 1999, au permis alcătuirea unui set de dimensiuni revelator pentru tema luată aici în discuţie: astfel, peisajul autohton rural al participării şi implicării comunitare dă seamă, în bună măsură, atât de variabile de localizare şi de încredere (rata participării cunoaşte valori statistice semnificativ mai mari în cazul persoanelor ce au declarat că au încredere în primar şi locuiau în satele-centre de comună), precum şi de alţi factori de natură individuală sau familială: „la nivel de gospodărie, contează şi starea materială, stocul de educaţie, distribuţia pe vârste” (p. 72). Totuşi, ca ipoteză de lucru – manifestată la nivelul întregului mediu rural – se poate asuma relaţia univocă dintre o participare redusă la acţiunile primăriei şi rezidenţa respondenţilor în sate periferice. Urmând fidel linia abordărilor preponderent cantitativ ale analizelor anterioare care l-au consacrat în demersul său de identificare a unor ecuaţii sociale de aproximare a unor realităţi mai mult sau mai puţin manifeste, autorul găseşte drept necesară concretizarea în „cifre” şi operaţionalizarea a ceea ce constituie în prezent o problemă de interes practic major: identificarea satelor sărace (cu un potenţial de dezvoltare redus) de pe teritoriul ţării. Ce înseamnă sat sărac? Unde sunt situate aceste comunităţi pe teritoriul ţării? Şi poate cea mai captivantă dintre toate provocările asociate acestui demers rămâne cea care îşi propune captarea într-un model de abordare cantitativ a principalelor măsuri/indicatori ce explică nivelul de dezvoltare al unui sat. În seria abordărilor metodologice de fundamentare a unei grile de identificare a unui sat sărac printr-un set de criterii cuantificabile (demers iniţiat cu succes de grila de măsurare a sărăciei elaborată de FRDS, începând cu anii 1998– 1999), lucrarea de faţă se înscrie unei „perspective sociale” în măsurarea nivelului de dezvoltare al comunităţilor locale, definind, în acest scop, componentele traduse prin apelul la capitalul uman, capitalul social şi locuire: „(...) vom opta pentru un indice al dezvoltării satului (DEVSAT) construit prin agregarea a patru indici componenţi referitori la capitalul uman, capitalul vital, condiţiile de locuire (capitalul material) şi gradul de izolare a comunităţii” (p. 131). În majoritate covârşitoare, schimbările propuse prin DEVCOM implică şi ideologii. Înţeleasă ca dimensiune vitală a contextelor socioculturale care promovează o dezvoltare comunitară efectivă, percepţia pe care o manifestă actorii sociali asupra rolului statului din viaţa lor, adeziunea la un anumit stat al bunăstării, demonstrează gradul de dependenţă al cetăţeanului faţă de stat precum şi capacitatea de asumare şi preluare de roluri şi responsabilităţi. O caracteristică pregnantă a 3 RECENZII 401 ideologiilor sociale este evidenţiată, de cele mai multe ori, de natura lor contradictorie: „contradicţiile provin din combinaţia inerentă de autoritarism şi efecte de dezirabilitate socială, din sensurile diferite pe care oamenii le dau unor termeni” (p. 211). Consider că analizele şi structurarea informaţiei, preponderent la nivel teoretic, pe care o propune lucrarea de faţă, deschid o perspectivă – constituind o invitaţie adresată practicienilor domeniului – către realizarea, pe baza unor principii teoretice din ce în ce mai solidificate, a unor exemplificări, în sensul îmbogăţirii materialului analitic concret existent în acest moment în sfera abordărilor pe teme de dezvoltare comunitară. Marius Strâmbeanu MARIEA IONESCU, SORIN CACE, Politici publice pentru romi. Evoluţii şi perspective, Bucureşti, Editura Expert, 2006 Cercetările privind segmentul de populaţie aparţinând romilor au cunoscut o evoluţie continuă. Odată cu apariţia strategiilor, programelor şi politicilor publice pentru romi, ţara noastră a făcut un pas important în ceea ce priveşte orientarea populaţiei rome. Apărută în anul 2006 la Editura Expert, Bucureşti, lucrarea de faţă îi are ca autori pe Mariea Ionescu şi Sorin Cace. Aceştia pornesc o analiză bine organizată în ceea ce priveşte politicile publice pentru romi. Structurată în cinci capitole, cu o prefaţă care îl are ca autor pe prof. univ. dr. Cătălin Zamfir, apreciind apariţia acestei cărţi ca „un eveniment important” (Prefaţă, p. 7). Situaţia populaţiei de romi din România face obiectul primului capitol din carte, pornind de la o analiză a indicatorilor privind comunităţile populaţiei de romi. Datele şi cercetările sunt furnizate de-a lungul ultimilor ani de: Recensământul din ianuarie 1992, Institutul Naţional de Statistică, Barometrul de opinie publică şi, nu în ultimul rând, de Institutul de Cercetare a calităţii Vieţii (1992, 1993, 2002) etc. Anii care au trecut de la revoluţia din ţara noastră aduc modificări notabile statutului minorităţilor naţionale, noutatea acestei perioade fiind apariţia politicilor publice. Proiectele pornite la nivel micro au devenit structurate la nivel macrosocial, făcând un pas determinant în acest domeniu. Aşa cum subliniază şi autorii, evoluţia politicilor publice a cunoscut trei perioade, şi anume: prima perioadă a fost între anii 1990–1995, perioada „căutărilor nestructurate” (Cap. 1, p. 21), cea de-a doua perioadă a fost din 1996–2001, numită „înţelegerea responsabilităţilor”, pasul decisiv fiind apariţia Strategiei de îmbunătăţire a situaţiei romilor din România, cea de-a treia perioadă fiind implementarea şi „asumarea responsabilităţilor”. În Strategie avem abordate sectoare ca: „administraţie publică, locuinţe, securitate socială, sănătate, dezvoltare economică, justiţie şi ordine publică, protecţia copilului, educaţie, cultură şi culte, comunicare şi participare civică” (Cap. 1, p. 24). Prin elaborarea şi implementarea politicilor publice în perioada 1996–2005 s-au ratificat convenţii internaţionale, legislaţie şi tratate privind protecţia minorităţilor naţionale. Cadrul instituţional de la noi din ţară s-a îmbogăţit cu documente internaţionale, cum ar fi „Pactul internaţional cu privire la drepturile civile şi politice, Convenţia-cadru pentru protecţia minorităţilor naţionale, Declaraţia ONU cu privire la drepturile persoanelor aparţinând minorităţilor naţionale şi Recomandările 1201 şi 1203 ale Consiliului Europei” (Cap. 2, p. 25). Al doilea capitolul al cărţii realizează un rezumat a ceea ce s-a petrecut din anul 1996 până în prezent cu legislaţia adoptată în actualul context sociopolitic al ţării noastre. În ceea ce priveşte învăţământul, din anul 2000 Ministerul Educaţiei are o reglementare pentru facilitarea admiterii tinerilor de etnie romă în şcoli profesionale şi licee. În anul 1992 sunt, de asemenea, asigurate locuri 402 RECENZII 4 speciale în învăţământul superior pentru candidaţii de etnie romă. A crescut reprezentarea politică a romilor în partidele politice. Sectorul nonguvernamental este reprezentat prin ONG cu programe menite să sprijine minoritatea romă, deşi, de multe ori, le-au lipsit resursele umane, materiale şi „autosustenabilitatea” (Cap. 2, p. 37). Evoluţia implementării Strategiei de îmbunătăţire a situaţiei romilor a fost vizată de forurile superioare ale ţării noastre şi cele internaţionale, susţinute şi criticate acolo unde s-au înregistrat neajunsuri prin monitorizări periodice, ţinându-se cont de soluţiile găsite. Un rol important l-au avut în implementare şi comunităţile ştiinţifice, prin fundamentarea programelor politicilor publice destinate romilor. Iniţiativele care pot contribui la îmbunătăţirea situaţiei romilor pornesc din structurile guvernamentale şi cele neguvernamentale ale romilor. Aceste iniţiative constau în revalorizarea meseriilor tradiţionale, asistenţă, monitorizare, prevenirea şi combaterea discriminării, îmbunătăţirea condiţiilor de viaţă. Un prim pas făcut în acest sens de ţara noastră a fost şi Planul naţional antisărăcie şi promovare a incluziunii sociale, măsuri legislative cum ar fi Legea 416/2001 privind venitul minim garantat, Legea 705/2001 privind sistemul naţional de asistenţă socială, Legea 116/2002 cu privire la prevenirea şi combaterea marginalizării sociale etc. (Cap. 3, p. 57). Un alt document adoptat este Memorandumul comun în domeniul incluziunii sociale, care face referire şi la situaţia romilor, în special la cea legată de problematica inegalităţii sociale şi a sărăciei. Documentul vizează asigurarea de servicii medicale primare, combaterea oricăror forme de discriminare, accesul la educaţie, crearea de locuri de muncă, oportunităţi economice etc. (Cap. 3, p. 60) Pentru perioada 2005–2015 este avută în vedere educaţia, sănătatea, angajarea în muncă şi locuirea. Conform obiectivelor de dezvoltare a mileniului trebuie atinse următoarele puncte: „eradicarea sărăciei extreme şi a foametei; realizarea accesului universal la educaţia primară; promovarea egalităţii genurilor şi abilitarea femeilor; reducerea mortalităţilor copiilor; îmbunătăţirea sănătăţii materne; combaterea HIV/SIDA, a malariei şi a altor boli; asigurarea durabilităţii mediului; crearea parteneriatelor globale pentru dezvoltare” (Cap. 3, p. 64). Toate aceste puncte sunt şi parte integrantă a obiectivelor privind situaţia romilor de la noi din ţară. Programele cele mai reprezentative au fost cele PHARE, sprijinite financiar de Comisia Europeană, desfăşurate în diferite domenii, cum ar fi cele din educaţie, locuire, securitate socială, sănătate, infrastructură, comunicare, achiziţie teren, justiţie şi ordine publică etc. Capitolul cinci se centreză pe „Fundaţia pentru o Societate Deschisă (FSD), România, promotor al politicilor publice pentru romi”. Acest capitol descrie programul iniţiat de fundaţie, având ca domenii de interes: „testare şi identificare de nevoi şi priorităţi pe baza unor studii; educaţie; sănătate; istorie şi cultură roma; publicaţii” (Cap. 5, p. 93). Descrierea programelor iniţiate de FSD aduc o notă în plus cărţii, punându-ne la curent cu realizările din acest domeniu şi familiarizându-ne, în acelaşi timp, cu procedurile. Autorii semnalează efectele benefice ale programelor FSD, prin: „conturarea unei politici de finanţare coerente pentru programele referitoare la comunităţile de romi; generarea unei competiţii în care romii au fost mobilizaţi şi atraşi astfel încât să conştientizeze că se face ceva pentru ei şi că ei, la rândul lor, pot derula programe coerente şi eficiente” (Cap. 5, p. 105). Proiectele vizând romii, derulate la noi în ţară au avut ca arie de acoperire o paletă destul de largă de domenii. Paşii au fost, uneori, mai înceţi, alteori, mai alerţi, fiind nevoiţi să se adapteze de fiecare dată, înregistrându-se uneori puncte slabe, alteori puncte forte; cert este că ele au contribuit la „cointeresarea unui număr mare de actori sociali” (Cap. 5, p. 115). Resursele umane s-au dovedit, de cele mai multe ori, insuficiente şi s-au realizat eforturi mari pentru susţinerea programelor, dar obiectivele atinse şi relevanţa lor au adus un scor destul de bun pentru cei implicaţi. Dezvoltarea instituţiilor şi a reţelelor de organizaţii pentru romi au dus la noi specializări şi ridicarea competenţei în domeniu. Concluzionând, lucrarea de faţă este de interes general celor care au contribuit şi contribuie la derularea în continuare a proiectelor care vizează romii, cercetătorilor, studenţilor, segmentului de populaţie de etnie romă interesat de domeniu şi nu numai. Cristina Tudor